Papersnake/gushiwen huggingface dataset:
呈通判朝奉宋丈 其一
彭汝砺（宋代）

昨日南阳今淅川，驰驱不敢恨华颠。久披褐布是居士，时着斑衣犹少年。

系屧记寻幽径竹，泛舟忆近碧池莲。笑君与我浑相似，目病鳏鳏夜不眠。
夜深
白玉蟾（宋代）

一晚寻思未得诗，楼前只有月相知。
夜深欲睡还贪坐，坐到五更钟动时。
【正宫】菩萨蛮
侯正卿（元代）

寄中寄情
镜中两鬓皤然矣，心头一点愁而已。清瘦仗谁医？羁情只自知。
【月照庭】半纸功名，断送关山。云渺渺，草凄凄。小楼风，重门月，应盼人归。归心急，去路迷。
【喜春来】家书端可驱邪祟，乡梦真堪疗客饥。眼前百事与心违，不投机，除赖酒支持。
【高过金盏儿】举金杯，倒金杯，金杯未倒心先醉，酒醒时候更凄凄。情似织，招揽下相思无尽期，告他谁？
【牡丹春】忽听楼头更漏催，别凤又孤栖。暂朦胧枕上重欢会，梦惊回，又是一别离。
【醉高歌】客窗夜永岑寂，有多少孤眠况味。欲修锦字凭谁寄？报与些凄凉事实。
【尾】披衣强拈纸与笔，奈心绪烦多书万一。欲向芳卿行诉些憔悴，笔尖头陶写哀情，纸面上敷陈怨气。待写个平安字样，都是俺虚脾拍塞。一封愁信息，向银台畔读不去也伤悲。蜡炬行明知人情意，也垂下数行红泪。
句
释惠崇（宋代）

井含春气碧，楼转夕阴清。
曲竹
楼钥（宋代）

放出一头地，出墙梢更新。
傍人为称屈，素志肯求伸。
苦节变甘节，曲身成直身。
青霄看直上，莫忘手援人。
一七令·茶
元稹（唐代）

茶。
香叶，嫩芽。
慕诗客，爱僧家。
碾雕白玉，罗织红纱。
铫煎黄蕊色，雕转曲尘花。
夜后邀陪明月，晨前独对朝霞。
洗尽古今人不倦，将知醉后岂堪夸。
即事十首
刘克庄（宋代）

沐发眠常晏，濡唇饮不多。
谁云五瘴毒，常备四时和。
题凤林桥
高仁邱（宋代）

一道长虹跨北河，往来凭此涉清波。
帆从宝相丛中度，人向金清顶上过。
此日高车题了少，昔年驱石叙功多。
凤凰已去无遗响，只此江鸥答棹歌。
苦雨吟十首呈同官诸丈 其六
吴潜（宋代）

田官决水归，喜若溃重围。晚种禾头出，新耘稻本肥。

已如云气勃，只恨日光稀。安得驱夸父，搪开万里辉。
奉送五叔入京兼寄綦毋三
李颀（唐代）

云阴带残日，怅别此何时。欲望黄山道，无由见所思。
端午内中帖子词·太上皇后阁
王珪（宋代）

宝缕千祥集，灵符百疫奔。
天人无限福，未老见曾孙。
别西湖
房灏（宋代）

闻说西湖可乐饥，十年劳我梦中思。
湖边欲买三间屋，问遍人家不要诗。
满城罗绮照青春，湖上风光日日新。
大墙上蒿行
曹丕（魏晋）

阳春无不长成，草木群类，随大风起。零落若何翩翩，中心独立一何茕。四时舍我驱驰，今我隐约欲何为？生居天壤间，忽如飞鸟栖枯枝。我今隐约欲何为？

适君身体所服，何不恣君口腹所尝？冬被貂鼲温暖，夏当服绮罗轻凉。行力自苦，我将欲何为？不及君少壮之时，乘坚车、策肥马良。上有沧浪之天，今我难得久来视。下有蠕蠕之地，今我难得久来履。何不恣意遨游，从君所喜？

带我宝剑。今尔何为自低昂？悲丽乎壮观，白如积雪，利若秋霜。驳犀标首，玉琢中央。帝王所服，辟除凶殃。御左右，奈何致福祥？吴之辟闾，越之步光，楚之龙泉，韩有墨阳，苗山之铤，羊头之钢。知名前代，咸自谓丽且美，曾不如君剑良绮难忘。

冠青云之崔嵬，纤罗为缨，饰以翠翰，既美且轻。表容仪，俯仰垂光荣。宋之章甫，齐之高冠，亦自谓美，盖何足观？

排金铺，坐玉堂。风尘不起，天气清凉。奏桓瑟，舞赵倡。女娥长歌，声协宫商。感心动耳，荡气回肠。酌桂酒，脍鲤鲂。与佳人期为乐康。前奉玉卮，为我行觞。

今日乐，不可忘，乐未央。为乐常苦迟，岁月逝，忽若飞。何为自苦，使我心悲。
晚泊平望
赵景淑（清代）

落帆野渡小桥横，古戍虫声夹岸清。残月半斜秋色远，鸳湖微雨滆湖晴。
久雨
陆游（宋代）

梅子青青苦未黄，经旬积雨欲颓墙。
蠹生书帙时须火，润入衣篝剩得香。
邻舍相逢惊间阔，通宵不寐听淋浪。
定知又发韩公笑，有底鸣蛙两股长？
望匡庐不可见
赵执信（清代）

香炉烟散半湖云，舟入荷陂水又分。
却羡沙头双白鹭，潜随明月过匡君。
县民诉事有以禅僧见况者
薛季宣（宋代）

讼庭披诉者，道我似禅僧。不悟无生理，安知最上乘。

修行心懒慢，溘睡日瞢腾。说法还知否，宰官非所能。
与石昼秀才过普照寺
朱庆馀（唐代）

问人知寺路，松竹暗春山。潭黑龙应在，巢空鹤未还。

经年为客倦，半日与僧闲。更共尝新茗，闻钟笑语间。
孙康映雪读书图
郑思肖（宋代）

孙康苦志惜居诸，雪夜无灯兴有馀。冷地白光生破屋，自然开眼见诗书。
次天全翁雪湖赏梅十二咏 其十一
沈周（明代）

清游不放酒杯空，雪共梅花落酒中。玉带朱衣有仙骨，画船更在水晶宫。
奉和御制夏中垂钓作
徐铉（宋代）

物茂时平日正长，翠华停驭睠方塘。
文竿乍拂圆荷动，頳尾时翻素荇香。
睿赏只应从暇豫，圣恩宁肯间沉翔。
吞舟自是贪芳饵，犹笑成汤一面张。
宿鸟远峡化台遇风雨
李群玉（唐代）

孤鹤长松颠，独宿万岩雨。龙湫在石脚，引袂时一取。

惊风折乔木，飞焰猎窗户。半夜霹雳声，高斋有人语。
曾子固令咏齐州景物作二十一诗以献 其五 仁风厅
孔平仲（宋代）

太守政何如，兹焉名可见。齐州一万家，挥以袁宏扇。
荣木
邝露（明代）

女夷运天机，勾芒顿龙驶。荣木秀神皋，飘英落兰畤。

葱茜垂光采，流艳难久恃。秋脆华泽枯，时移壮心死。

岁功有代谢，人心浪悲喜。膻世无高图，吾希羡门子。
道中即事
姚勉（宋代）

橘累金印枫锦衣，夹路相照生光辉。
我非买臣与季子，但有菊佩芳菲菲。
次韵关子容晚霁 其二
释道潜（宋代）

飞帘初遣雨师回，独上江城百尺台。万景横前方领略，越山仍欲送青来。
失调名
佚名（宋代）

寸心如铁不关愁。
西湖春日
王安国（宋代）

争得才如杜牧之，试来湖上辄题诗。
春烟寺院敲茶鼓，夕照楼台卓酒旗。
浓吐杂芳熏巇崿，湿飞双翠破涟漪。
人间幸有蓑兼笠，且上渔舟作钓师。
又和子华
韩维（宋代）

沉阴消尽见春和，初放扁舟溯绿波。
水际踏青怜日暖，林间举绿为花多。
狂从田妇窥篱看，醉任家童乔鼓歌。
年少纵欢饶点检，老欢终不挂谁何。
画梅花 其三
陈克（宋代）

误人吹裂柯亭笛，岂有残英落绮席。始信寿阳人写真，不知江南近消息。
送高集中赴漳浦宰
张元干（宋代）

三年乌石僧房居，忍饥待次真臞儒。
有意载酒问奇字，无事闭门抄异书。
一行作吏去漳水，敛版趋廊参刺史。
胸中豪气半销磨，销觉风波生眼底。
高郎高郎君莫嗔，举世未有如君贫。
毁官不复谒时宰，老大甘为行路人。
君今业已临民社，办取催科时下下。
不然彭泽归去来。簿领笞榜何为哉。
男儿策动有时节，家世况自图云台。
喜欧阳永叔余安道王仲仪除谏官
蔡襄（宋代）

御笔新除三谏官，士民千口尽相欢。
昔时流落丹心在，自古忠相得路难。
好竭谋猷居帝右，直须风采动朝端。
人生万事皆尘土，惟是功名永远看。
动后
罗与之（宋代）

莫作杨朱泣路岐，此心自被利名移。
车奔宁是驾尼父，舟覆应非载伯夷。
悔吝从来生动后，啸歌元祗在闲时。
可怜秦晋功成者，欲避危机已太迟。
燕
陆游（宋代）

初见梁间牖户新，衔泥已复哺雏频。
只愁去远归来晚，不怕飞低打著人。
蝶恋花
赵令畤（宋代）

五夜”其词曰：“待月西厢下，迎风户半开。拂墙花影动，疑是玉人来。”奉劳歌伴，再和前声。商调十二首之四
庭院黄昏春雨霁。一缕深心，百种成牵系。青翼蓦然来报喜。鱼笺微谕相容意。
待月西厢人不寐。帘影摇光，朱户犹慵闭。花动拂墙红萼坠。分明疑是情人至。
对月
董嗣杲（宋代）

徙倚短窗下，月色照平地。江头见渔舸，更欲扣舷醉。

山川蔼夕霏，菰蒲颤凉翠。景色自纷糅，造化祗儿戏。

慨叹几今古，不过荣与悴。胸中难贮愁，万缘可弃置。

三更北风暴，顷刻天地异。掩窗抱膝吟，攲枕不复睡。
代仲舅尚书赋江山得助楼
楼钥（宋代）

江山信美非吾土，王粲登楼意凄楚。
丽谯井干高则高，未免绮凄相滓污。
君家华屋照城隅，丹壁重重不知数。
谁令作此三层楼，雪脊干霄千尺所。
几番贻书来索诗，只许归田为君赋。
快哉今日真得归，无复黄尘涴巾屦。
试凭栏干俯人世，城郭村畦可枚数。
四山云物任卷舒，大江波涛恣吞吐。
晓看红日上沧溟，夜见冰蟾转天宇。
四明山水秀东南，只恨青山不肯入城府。
我家朗朗屋百间，欲创一楼兄未许。
羡君轮奂日日新，鼛鼓一声纷郢斧。
眼明见此高突兀，骚人当得江山助。
我久欲归未得间，门巷相望才尺五。
赋诗幸不负前盟，但惭笔底无风雨。
从今造门不复问主人，醉倒楼上君莫嗔。
昌甫送松溪茶盖云得之晁丈
韩淲（宋代）

章泉寄我松溪茶，北苑双井未足誇。盖以人胜茶亦胜，况复二老文章家。

松溪主人未识面，每乡往之而咨嗟。想见读书坐清昼，薰风两鬓生霜华。

赵晁姻睦久同志，近知往诣情愈嘉。慇勤包裹得此茗，归来奚忍自啜耶。

怜我于晁颇臭味，一旦拜此忻无涯。亟呼童奴取活水，烹煎试起琼玉花。

不但爱此琼玉花，茶因人胜无以加。
奉和圣制登封礼毕洛城酺宴
张九龄（唐代）

大君毕能事，端扆乐成功。运与千龄合，欢将万国同。

汉酺歌圣酒，韶乐舞薰风。河洛荣光遍，云烟喜气通。

春华顿觉早，天泽倍知崇。草木皆沾被，犹言不在躬。
山泽居为徐端蒙赋
溥洽（明代）

达士不徇俗，翛然列仙臞。乐天得其趣，且作山泽居。

牵萝北乾下，石田绕吾庐。渠流引溪渌，既耕亦可渔。

芳辰视庭户，嘉木春已敷。儿童识所务，争把种树书。

新醅泼瓮盎，邻叟时一呼。酣歌击瓦缶，夕阳在桑榆。
沧洲逢瞿太虚运使问及近事偶题 其一
袁宏道（明代）

问我京华事，动君一日愁。添多新世态，无复旧交游。

北寺凉阴尽，西堂讲席收。烟光逐日改，那不念归休。
天下不用车
王安石（宋代）

天下不用车，人人乘马驰。
王良虽善御，揽辔欲从谁。
汉武伐大宛，杀人若京坻。
孝文却走马，独行先安之。
万物命在天，取舍各有时。
阴阳更用事，冬暖岂所宜。
卞氏强献玉，两刖亦已痴。
幸终遇良工，已剖得不疑。
上册宝十三首 其二 迎神用《歆安》。
郊庙朝会歌辞（宋代）

吉蠲惟时，礼仪既备。奉璋峨峨，群公在位。神之格思，永锡尔类。

展彼令德，于焉来暨。
华首台
徐兆魁（清代）

佛桑红白绕高台，拂袖孤青峰下来。十里长松团紫盖，一群驯鹿踏苍苔。

月明碧涧空尘界，花雨瑶阶忆慧才。华首何年依雅集，满山惟见白云堆。
次韵昌龄西园十咏 其五 桃
王十朋（宋代）

欲留王母盘中核，兼采秦人洞里薪。此事渺茫花笑我，不如聊赏故园春。
过臻阇黎三首 其三
孙觌（宋代）

莫便将心到处安，小窗趺坐两蒲团。芋魁半熟通红火，鼻涕垂颐对懒残。
次韵舒伯源雪晴偶书四首
李若水（宋代）

朝阳飞影战余寒，楼上高人久屈蟠。
想见倚栏三盏后，醉横诗眼与天宽。
一剪梅
严绳孙（清代）

款抱多情诉断肠。生向愁乡。死向柔乡。鸳鸯魂梦几时双。

月满向塘。风满瞿塘。

红浪翻衾絮语长。赢得商量。怕得思量。可堪银汉是红墙。

心上檀郎。陌上萧郎。
和游金山
秦观（宋代）

江流会扬子，汹汹东南骛。
海门划前开，金山屹中据。
鼓锺食万指，金雘栖千柱。
夜庭游月波，晓观抟香雾。
天清猿鸟哀，风暗鱼龙怒。
云物横古今，涛波阅晨暮。
三州气色来，上下端倪露。
伟哉元气间，此胜知谁聚。
念昔憩精庐，登临辄忘去。
汲新试团月，饭素羹魁芋。
妙兴入芳藤，真境在芒屦。
别来景暑换，寤寐经从处。
忽蒙珠璧投，了与云峦遇。
幽光炯肝肺，爽气森庭户。
区中多滞念，方外饶奇趣。
寄语山阿人，泠然行复御。
春夜二首
刘子翚（宋代）

叶叶风鸣幕，梢梢雨打窗。
烟销寒宝鸭，膏浅侧银缸。
颂古一百二十一首
释宗杲（宋代）

崎崎岖岖平坦坦，平坦坦处甚崎岖。
蓦地跛驴能蹴蹋，抹过追风天马驹。
春贴子词·夫人阁四首
司马光（宋代）

翦彩催花发，开帘望燕归。
藏阄新过腊，习舞竞裁衣。
和之美河西列岫亭
司马光（宋代）

秋山对疏牖，羁客倦登景。
雨后岗光活，晴初落照深。
素波明别浦，赤叶照衰林。
伫目寂无事，何人知此心。
亭皋资远瞩，秋思浩无涯。
雁唼牵菱蔓，童歌出荻花。
垄荒犹叱犊，枝暗稍栖鸦。
烟霭藏东渚，凭轩莫望家。
遇昭瑞宫次韵 其一
王冕（元代）

红花翠竹满江皋，依约仙山驾巨鳌。
月下每听来鹤佩，云中时复见龙袍。
西江日薄潮声小，北极天开王气高。
咫尺山河移版籍，书生徒尔说英豪。
再和 其四
虞俦（宋代）

满城数日庾公尘，性恶蓝田易得嗔。莫怪向人多白眼，祇缘错见宰官身。
桃花曲
彭世潮（明代）

细雨胭脂洒易匀，东风吹落涧边春。多情我亦怜芳者，几度逢君欲问津。
敬和老人秋日山行
洪咨夔（宋代）

湍险中回棹，宽平处整骖。
云峰环六六，禅板占三三。
地冷梅枝北，天空雁影南。
真观观自性，危坐读羽龛。
西湖
林逋（宋代）

混元神巧本无形，匠出西湖作画屏。
春水净于僧眼碧，晚山浓似佛头青。
栾栌粉堵摇鱼影，兰杜烟丛阁鹭翎。
往往鸣榔与横笛，细风斜雨不堪听。
戊辰春二月雪吕君国秀曾赋七字句予和云试来月下逢仙子何似风前聘宓妃乙酉春二月一日雪再吟二首 其一
张侃（宋代）

去年正月尾，云片缀雨丝。今年二月头，雪花一尺围。

丰登有定数，元化孰可窥。呼奴粲灯篝，细诵辛卯诗。
览含元殿基因想昔时朝会之盛且感其兴废之故
苏舜钦（宋代）

在昔朝元日，千门动地来。方隅正无事，辅相复多才。

仗下簪缨正，天中伞扇开。皇威瞻斗极，曙色辨崔嵬。

赤案波光卷，鸣梢殿尾回。熊罴驱禁卫，雨露覆兰台。

横赐倾中帑，穷奢役九垓。只知营国用，不畏屈民财。

翠辇还移幸，旻天未悔灾。群心争困兽，回首变寒灰。

曾以安无虑，翻令世所哀。行人看碧瓦，独鸟下苍苔。

虽念陵为谷，遥知祸有胎。青编遗迹在，此地亦悠哉。
过山家
王同轨（明代）

群峰何岌岌，绕屋风篁泣。
云来亚地飞，不雨林光湿。
江神子·阑干掐遍等新红
李之仪（宋代）

阑干掐遍等新红，
酒频中，
恨匆匆。
投得花开，
还报夜来风。
惆怅匆光留不住，
又何似，
莫相逢。
月窗何处想归鸿，
与谁同？
意千重。
婉思柔情，
一旦总成空。
仿佛么弦犹在耳，
应为我，
首如蓬。
会中赋得新年
顾非熊（唐代）

万古如昨日，一年加一晨。暗生无限事，潜老几多人。

归路旧侣尽，故乡回雁新。那堪独惆怅，犹是白衣身。
初夏有感
曾巩（宋代）

我从得病卧闾巷，三见夏物争滋荣。
红英紫萼逐风尽，高干密滋还阴成。
山亭水馆处处好，朱碧万实相骈擎。
林乌梁燕各生子，翅羽已足争飞腾。
雉鸡五色绣新翮，鷕鷕慕匹相随鸣。
穴蜂露蝶亦有类，欻往复聚何翾轻。
箔蚕满室事方盛，茧缀下上如连星。
麦芒身颍错杂出，高垅大泽填黄青。
物从草木及虫鸟，无一不自盈其情。
嗟我独病不如彼，胸气卧立常怦怦。
筋酸骨楚头目眩，强食岂得肌肤盈。
我身今虽落众后，我志素欲希轲卿。
十年万事常坎壈，奔走未足供藜羹。
愁勤未老鬓先白，多学只自为身兵。
自然感疾惫形体，后日虽复应令俜。
非同世俗顾颜色，所慕少壮成功名。
但令命在尚可勉，屑细讵足伤吾平。
玉堂栽花周正孺有诗次韵
苏轼（宋代）

故山桃李半荒榛，粗报君恩便乞身。
竹簟暑风招我老，玉堂花蕊为谁春。
纤纤翠蔓诗催发，皎皎霜葩发斗新。
只有来禽青李帖，他年留与学书人。
冯守生日
赵蕃（宋代）

西汉冯君裔，康时万石家。
治边清鼓角，劝课足桑麻。
诞日今年再，欢声阖境哗。
无言政长夏，亦可醉流霞。
云际寺前山顶却望幡竿、鹧鸪诸山二首
杨万里（宋代）

幡竿岭带鹧鸪山，雪後霜前紫翠间。
自掇胡床移好处，莫教漏眼一烟鬟。
春暮得秋湄太原书却寄
杨深秀（清代）

美人在雁门，寄我一端绮。春风吹我愁，忽满晋祠水。

晋祠春水绿沄沄，万树桃花粲锦云。长亭短亭一百五，茅龙一夜度吟魂。

却从天际路，邂逅云中君。月映群帝佩，风摇列仙裙。

红尾小凤臆语我，使我手搢碧玉称外臣。臣家赤野无春草，麦苗桑叶青欲了。

往日膏腴比龙鳞，即今灼裂成龟兆。臣谨顿首，伏俯私告。

帝旁玉女何不排青云，撒白雨，使我士女前歌而后舞。

帝乃嘘万里之天风，送我太行之西，洪河之东。鲸波百丈悬瓮寺，羊肠九折铜鞮宫。

美人幽居怨瑶瑟，明睐垂泪双玉红。告我春欲尽，寂寞无花丛。

台骀之帝子，藐姑射之神人。赤豹云軿日六簙，屯膏不下愁吾民。

美人美人尔莫怨，三十六帝余亲见。无须膜拜祝香花，会有唾咳激竹箭。

君不闻唐祠峨峨晋水曲，自昔能为一方福。若令群黎靡孑遗，至今谁为荐椒菊。

还君锦绣段，持作荒年谷。不用蓬首怨春归，行看夏雨生众绿。
颂古三十一首
释原妙（宋代）

红轮杲杲正当空，昨日今朝事不同。
尽谓古今都坐断，谁知贼过后张弓。
花石诗十一章
邓肃（宋代）

天为黎民生父母，胜景直须尽寰宇。
岂同臣庶作园池，但隔墙篱分尔汝。
杂诗
曹丕（魏晋）

漫漫秋夜长，烈烈北风凉。
辗转不能寐，披衣起彷徨。
彷徨忽已久，白露沾我裳。
俯视清水波，仰看明月光。
天汉回西流，三五正纵横。
草虫鸣何悲，孤雁独南翔。
郁郁多悲思，绵绵思故乡。
愿飞安得翼，欲济河无梁。
向风长叹息，断绝我中肠。
万年欢
佚名（宋代）

婥妁要肢轻婀娜。学内样、深深梳果。如五凤双鸾相对舞，随腰带、乍游琐。莺幕、满头花，见绿杨摸蔌。金阶献，一庭细管繁弦里，谁把ㄉ抛过.
舞鸾双翥，香兽低。散瑞景烟微。投袂翩翩，趁拍迟迟。按曲度瑶池。曲遍新声，敛绣衣跪。彩袖高捧琼卮。指月中丹桂。春难老，祝仙寿维祺。
赠曾医
魏了翁（宋代）

太极分阴阳，物物具两仪。
乾坤互南北，坎离迭东西。
四时有见伏，昼夜有荡推。
夫人迁於物，由之而不知。
主淫一为沴，大命医所司。
或当暑而裘，或御冬而絺。
或学制而伤，或助苗而萎。
其间号为儒，亦以身尝医。
江西有曾君，解后荆江湄。
暇日与之语，切磋及幽微。
榜人趣行迈，欲别不忍离。
乃书所素讲，为诗以赠之。
往来送迎城南道中二绝 其二
吕本中（宋代）

海气如烟跨市楼，北风连夜舞梧楸。平生事业难牵强，坐听寒灯守聒囚。
吕氏六桂堂
戴表元（宋代）

年少奔驰有底忙，棘闱兰署梦茫茫。
白头鞍马风沙裹，听说燕山六桂堂。
寄吕秘校
徐积（宋代）

淮上诗盟不可寻，诗筒来往负初心。风花雪月虽无限，留待他年共子吟。
次韵答郭总戎武定题烟霞洞二首 其一
湛若水（明代）

百万胸中藏甲，悬河口里生波。顾我烟霞何意，无能知我无他。
送横舟真士游茅山
林景熙（宋代）

海鲵吹腥浪千尺，野渡横舟人不识。
春风未暖六经灰。闲抱黄庭煮白石。
缘章夜彻九虎关，坐使业海生青莲。
蟾蜍窟冷手自探，西湖一鹤梅花仙。
四时茫茫行大块，君向何山飞羽佩。
双袖携云发天台，孤竹骑龙穷地肺。
瓣香持谒三茅君，上清祠笈开琼文。
题绣川驿揖秀亭次张明府韵
喻良能（宋代）

一色苍波百顷烟，直楣横槛覆华椽。
从来好景无今日，何限清诗似昔贤。
把盏有山来酒面，凭栏无路到愁边。
我来政值雨新足，芳草芊芊绿满川。
棉雪歌
丘逢甲（清代）

南天珍木瑰奇绝，花作红霞絮白雪。文章万丈见光燄，谁意飘零更高洁。

峤南火维见雪稀，忽飘扣砌沾罗衣。初晴林雨苞全坼，微遇山风絮竞飞。

团为雪球散雪气，海国遍寻遗种地。炎荒得此太奇景，赤日行天雪花坠。

芦花秋雪杨花春，入眼偏惊夏雪新。旁人莫妄疑轻薄，此花肝胆原轮囷。

入时自作风流格，尚留清白人间说。偶教痼疾起烟霞，劫火不妨烧雪魄。

奇花曾为吟春红，长夏仍教住雪中。英雄心性由来热，待竟苍生衣被功。
忆潼关早行
徐夤（唐代）

行客起看仙掌月，落星斜照浊河泥。故山远处高飞雁，

去马鸣时先早鸡。关柳不知谁氏种，岳碑犹见圣君题。

刍荛十轴僮三尺，岂谓青云便有梯。
写照叶处士求僧
楼钥（宋代）

几年依样画葫芦，自作葫芦学佛徒。
一笔从今勾断了，一瓶一钵任江湖。
三女冈
刘攽（宋代）

吴女飞若烟，兹地留尔名。上有愁云阴，下有蔓草生。

如此粲者何，遗恨若未平。宁无东平树，靡靡向孤城。
寄束伯仁
王令（宋代）

身逐南舟去不回，匡庐留滞得徘徊。
峰头夜宿平看斗，岩下朝阴府听雷。
西顾波涛浮日月，东归天地入尘埃。
何时得遂幽栖志，常把韦编静处开。
感叹三首
方回（元代）

孰识维摩病，犹疑子夏肥。
少曾逢顺境，动辄履危机。
奕局雨斜湿，吟笺风急飞。
夜寒逢恶客，酒尽未云归。
四时词拟徐陵用今体次东坡旧韵 冬
李之仪（宋代）

休愿车轮生四角，莫向金樽嫌酒薄。门外风号雁阵低，拥衾同看残灯落。

辘轳敲冻惊栖鸦，睡红笑引燕脂霞。未拟雕笼问鹦鹉，先投宿酒敌霜花。
虚堂
汪渊（清代）

虚堂读书罢，微吟倚秋树。疏竹瘦扶烟，凉花澹凝露。

开帘月延入，披襟风暗度。何处瓶笙喧，惊残梦如雾。
和丁雪亭菊花二首 其一
安全（清代）

东篱菊绽暗飞香，游目浑忘径就荒。好洁自成真隐逸，遭时何暇计炎凉。

幽辉独耀三秋月，冷艳常融五夜霜。风雨满城情莫遣，赖渠相对过重阳。
韩城纪事五首 其三
吕本中（宋代）

稳看飞虫着网黏，炉香欲尽不须添。未嫌秃顶如壶赤，何处香醪似蜜甜。
金丹诗诀 其六十八
陈楠（宋代）

鼎炉火候密推排，鍊得纯阳气上来。地户闭时骨体实，天门积渐自然开。
挽李秀岩二首
刘克庄（宋代）

获麟以后更休论，化鹤而归亦浪言。
过眼忽看遗老传，终身不及长公门。
山房惜未从公择，书局闻曾拟道原。
六合茫茫千载远，些成无路可招魂。
秋怀用昌黎韵 其一
李经述（清代）

研精虑贵深，进学力务猛。涌地百斛泉，穷源必巨绠。

造之为人功，得之为天幸。首基伊维何，纷华悉除屏。

日月双轮奔，倏忽已灭景。抚躬益精进，灵台光囧囧。

情田长良苗，心地锄荒梗。培养期中实，省察防外骋。

贯通于一旦，奚事更端请。
十月八日闻鸡鸣即起案上偶有陶集繙阅数诗有
赵蕃（宋代）

闻君治书楼，诵书仍课文。
古人不朽计，政在三冬勤。
今时独不然，白屋期青云。
君岂期人欤，大雅迥不群。
文宣王及其弟子赞
宋高宗（宋代）

瑕丘祚邑，子期是为。
亲训有日，广业于时。
四教允隆，五常以持。
比肩俊杰，闻望斯垂。
出南郭寻毕文简墓不得
张梦兰（清代）

西风禾黍响飒飒，峞嶪荒城云峰杂。野径苍茫阒无人，蝉声蛩语互相答。

九原可作其谁归，我公大度殊巍巍。力赞莱公排钦若，契丹解得澶渊围。

苦恨小邑无文献，借才聊为读书劝。盛德曾无抔土留，神鸦社鼓传哀怨。

闻道画像亦被焚，香烟矗起团成云。一样子孙不识字，魏公村里趋耕耘。

山河不殊风景别，茫茫古今电光掣。斜阳荒阪姑少留，九龙港口水呜咽。
中秋月
晏殊（宋代）

天时与人意，龃龉旧无疑。
坐久翻遗恨，光来已后期。
行云凝黛色，见跋费金枝。
况复轮来夜，笙歌继夕曦。
鹦鹉曲·夷门怀古
冯子振（元代）

人生只合梁园住，快活煞几个白头父。指他家五辈风流，睡足胭脂坡雨。
〔幺〕说宣和锦片繁华，辇路看元宵去。马行街直转州桥，相国寺灯楼几处。
大暑
赵元（金朝）

旱云飞火燎长空，白日浑如堕甑中。不到广寒冰雪窟，扇头能有几多风。
金刚随机无尽颂·一相无相分第九
释印肃（宋代）

一来兼不返，我道也担板。
超凡越圣时，脑后方开眼。
步伦内翰送钟进士南归韵送钟天庆上京
王希文（明代）

东风花外迓来骖，陋巷荣增草树酣。君既高轩临白日，我犹尘屦走青岚。

寸心几负迎兼送，双脚多岐北又南。别后相思逢过雁，封书应倩白云缄。
咏洗心堂得鸟鸣山更幽 其四
吕天策（宋代）

登山午未饭，已觉疲发胫。饥肠转空雷，圆顶已三请。

为享玉龙雏，咄嗟办汤饼。顾非大檀越，劝劳久逾敬。

晚觞玉色醪，蘸甲黎花莹。浩歌不知疲，木杪挂飞镜。

人生行乐耳，所能与时竞。试与芙蓉子，后会约君更。
题徐昭法先生涧上草堂画兼贻西照头陀
王式丹（清代）

鼎湖昼曀龙无所，席藁孤臣泪如雨。香草庵前魂夜飞，臣报其君子肖父。

一树冬青半欲枯，枝上灵禽自俦伍。铁函荒井抱遗编，时有风流照毫楮。

翛然落墨仿倪迂，寂寂空岩带平楚。当年思肖画兰花，只画根茎不画土。

涧上襟情亦似之，自与草堂心独苦。我今读画缅遗风，江南鬼哭珍珠坞。

埋骨凭将卖字人，更与流传《表忠补》。好把严陵五百篇，留伴此图共千古。
月上海棠 闻雁
曹慎仪（清代）

曲屏香烬烟丝绝。听悲凉、雁去声呜咽。病里诗魂，更春归、落花时节。

江南远、遥望云波万叠。

唤回乡梦关情切。叹飘零、也似人离别。漫说传书，又还愁、一行吹灭。

空凄断，残影虚窗冷月。
谢叶司理徐知县见贻之什
敖陶孙（宋代）

书生自是钻简蠹，净业还从竹背来。新诗细字行茂密，惊蛇起草盘蛟回。

是身政欠虎头画，望山气如还枥马。翛然君子六千人，不受湘灵清泪洒。

竹林定交业已成，北窗读书吾伊声。金鱼玉带不汝却，社中未厌山王名。
九日陪两制诸公燕赵氏园亭
强至（宋代）

筋力追欢胜去年，不应吹帽愧华颠。
壮心未折秋风里，笑口频华晚照边。
学士带欺黄菊烂，侍臣绶夺紫萸鲜。
自怜蹭蹬诸公后，一醉犹能赋此筵。
和范少才咏雪三首
魏了翁（宋代）

底处呼滕六，催将岁事阑。
窗明朝采烂，枝瘦夜光蟠。
炫晃山林老，模糊天地宽。
晓琴弦欲折，验忍溧阳酸。
赋得忆梅寄朱公美
金君卿（宋代）

七度经春不见梅，水边亭下独徘徊。
因思昨夜腊前雪，定是此时花盛开。
远信浪从江外至，新声刚向笛中来。
如何便得南归去，共把清香醉几回。
使东川。清明日
元稹（唐代）

常年寒食好风轻，触处相随取次行。

今日清明汉江上，一身骑马县官迎。
登张知省溪楼
林季仲（宋代）

木落霜清橘柚香，榜歌迢递起沧浪。
来鸿去鹜纷无数，怕上西楼望夕阳。
初闻杜鹃
钱时（宋代）

庭前细雨湿莓苔，花鸟知时不待催。
茂院天葩开满树，一声清晓杜鹃来。
常山峪行宫八景 其四 枫香阪
弘历（清代）

欲红未红枫树枝，寥萧凉籁袭人吹。恍疑身在耆阇窟，参得香林拖地眉。
忆友人村居
鹿林松（清代）

几树村边合，一峰云外青。田荒耕晓月，井浅汲秋星。

到老贫相送，苦吟人不听。记曾相访处，自写换鹅经。
献张拾遗
李中（五代）

官资清贵近丹墀，性格孤高世所稀。金殿日开亲凤扆，

古屏时展看渔矶。酒醒虚阁秋帘卷，吟对疏篁夕鸟归。

献替频陈忠誉播，鹏霄万里展雄飞。
次韵范元卿题友山堂
周紫芝（宋代）

人间南北无同异，四海苍生俱一世。

借令卖友取封侯，一掷成卢亦儿戏。东平风度人所难，不将白眼看青山。

少年结客知无益，老唤南山相与闲。人情自是有新故，相好乃能保朝暮。

故人落井已下石，红袖弹筝未移柱。玉峦排秀天清明，乱峰入眼心先倾。

向来刎颈或蹀血，此地一笑终忘形。平生爱山心愿见，喜色津津应满面。

宁愁偃蹇不受招，一鹗孤飞谁可见。
僧家
李含章（宋代）

不愁白日斜，唯只是僧家。
远径接芳草，閒庭掩落花。
木栏栖翡翠，盆水种蒹葭。
到此常留意，深窗自煮茶。
再和班字三首
晁说之（宋代）

公来前有约，更望少微闲。
烂醉新醅酒，能忘旧隐山。
琼瑶虽并质，尘土会雕颜。
永夜陶陶语，令人愧尹班。
台湾八景
王璋（元代）

东生沧海日，真景正无边。未出光韬焰，将离势烁然。

金轮浮绿水，灵曜漾青天。谩说烟波远，恩晖岛上悬。
早作
黄大受（宋代）

星光欲没晓光连，霞晕红浮一角天。
乾尽小园花上露，日痕恰恰到窗前。
初到锦城
陈师道（宋代）

溪遶层峦路遶溪，飞梁相接挂晴霓。
山川王气今何有，岩谷灵踪昔未跻。
十里松篁参羽仗，半天楼阁倚云梯。
胜游欲尽无穷目，未到桃源客已迷。
题智门寺寄住山伊岩玉老
宋伯仁（宋代）

紫微深处着招提，古迹名臣事两寄。
宣子画由高庙治，越王心有孝宗知。
万竿玉立春来早，六角池深月上迟。
禅定十年帘不卷，不知门外几盘棋。
赠王宜学时以翰编谪官岭南
罗钦顺（明代）

凉风吹客过金陵，尊酒相逢感慨增。路远只知红日近，山深初见白云层。

百年谱谍传忠孝，四海交游念寝兴。君力正强吾未老，江楼春暖待重登。
泛舟
周密（宋代）

老火浊不流，热恼无可避。驾言清溪滨，濯缨税尘辔。

扁舟无定游，放缆任其至。荡桨三汇交，空明发清思。

摘鲜得野实，钓水投香饵。碧筒注芳酒，湘奁荐新芰。

主宾略酬酢，冷暖随所嗜。须臾月轮上，烟水合空翠。

清风真可人，意厚万金施。露叶生辉光，水华多妩媚。

欲拍洪崖肩，欲挽湘君帔。虽无管弦乐，一洗世俗伪。

清弹发邻舸，暗搅潜虬睡。应作蜩蛙观，亦足助幽致。

岂惟家山乐，要是会心地。热官岂办此，未易轻拟议。

我年未四十，齿发已憔悴。往者不可追，来者何可觊。

富贵难幸求，岁月不少置。于此贫贱中，此乐已不啻。

鹤长与凫短，造物正儿戏。功名类蚁梦，身世等萍寄。

百年几良晤，何暇计荣悴。纵有身后名，不博今夕醉。

高歌未知晓，坐见斜河坠。谪仙宫锦舟，继者仅一二。

老坡赤壁游，始尽阐天閟。我后二百年，乃默契此意。

会当歃斯盟，勿使等闲弃。高咏三百言，聊用谂同志。
南涧小饮夜过景德次仲止韵
徐文卿（宋代）

嫩柳行边行未匝，落梅香裹立多时。
一杯径醉归来晚，江上伶俜瘦影随。
余有寒溪闻落木之句罗子为作画复赋
魏禧（明代）

左折西桥路，东皋连翠微。
谁将一幅纸，写余心所思。
松下闻声处，溪前独立时。
寒光看不尽，日夕秋山知。
送梁士衡归余杭
韩元吉（宋代）

古寺荒山曲，相过日自宜。
插花狂随帻，折屐醉争棋。
世事关情懒，风光逐意移。
岁寒冰断港，君云复何之。
谒姜相词坟
邓柞（宋代）

布及崛起秉洪钧，料事当年若有神。
三尺孤坟封马鬣，一时直道犯龙鳞。
从容未见回天力，流落空闻弃海滨。
赖有高人秦处士，不防筑室作居邻。
应物上人至自雷峰以诗见贻次韵酬答
杨晋（明代）

一枕蘧蘧蝶梦忙，久抛怀抱付沧桑。衣珠未忍忘杯渡，法乳惟分许我尝。

眼赤自依金臂紫，尘红谁念客冠黄。联床且订名山约，料理芒鞋踏上方。
余在北门时每立春必前索宫中春词十馀解今逢
宋祁（宋代）

清晓东郊转翠舆，苍龙驱暖入储胥。
便回天上阳和气，散作人间宽大书。
和后村韵赠砚士方生
林希逸（宋代）

精能磨石似磨砖，巧手驰声积有年。想见割来云制作，妙如修得月团圆。

我虽成癖耽求砚，家苦长贫恨少钱。却羡樗翁藏甚富，镌题欲付子孙传。
寄圆长老
释智圆（宋代）

澹虑栖幽境，闲将水石邻。
信衣传往祖。禅语示来人。
晚屋茶烟细，晴轩岳翠匀。
相怀独南望，林木又经春。
次韵志宏秋晓见示古风二首 其二
李纲（宋代）

苦热喜新凉，萧萧响黄苇。雨馀山吐辉，沙没溪涨水。

天高气澄明，太清无秽滓。泠然欲御风，一访赤城子。

笑读香霞篇，时餐金蛾蕊。逝将游蓬瀛，弱水三万里。

咄嗟无羽翰，相望徒劳耳。不如且赋诗，蛇蚓动盈纸。
贤八咏·靖节采菊
姚勉（宋代）

腰不为米折，头独采菊低。
晚节名元亮，思与隆中齐。
狮带晴云
陆允馨（明代）

碧如带倚云隈，片片岚光槛外堆。叠嶂远浮霄汉合，轻风微荡翠屏开。

剪将玉女裁春服，飞入茅檐冷酒杯。最好落霞添补缀，怒猊天畔耸瑶台。
忆越州
陈尧佐（宋代）

稽峰倚云千仞高，澄湖倒影分秋毫。
当年逸赏有余意，徘徊不忍移轻舠。
登灵鹫山
全室宗泐（明代）

兹山如鹫形，昂然欲骞翥。
稽首天人师，浩劫长此住。
山中数招天，窗户散烟雾。
胜流不起席，钟鼓自朝暮。
下有王舍城，民俗尚淳古。
所嗟给孤园，民俗已非故。
吾生一何幸，良游遂平素。
一笑天风生，白云掩高树。
题极览亭
苏泂（宋代）

每向湖中望高处，却来高处望湖中。
云兴霞蔚九天上，水绕山围一万重。
峡山飞来寺 其二
郑金（明代）

云房有约度烟萝，支遁逍遥更几过。点点雨花临钓石，纷纷山翠落龙磨。

仙台路杳春游少，古洞云深昼掩多。圣世偷閒惟大睡，南山白石更谁歌。
晚望
宋度宗（宋代）

鸥鹭归烟渚，秋江挟晚晴。
老渔闲舣艇，坐待月华生。
百丈山六咏 其一 石磴
朱熹（宋代）

层崖俯深幽，微径忽中断。努力一跻攀，前行有奇观。
福昌杂咏五首
张耒（宋代）

天倚冈峦翠万重，倚楼搔首更书空。
莓苔古屋荒秋雨，草木空山起夜风。
汉帛北来邀塞雁，楚招南望忆江枫。
尘埃流落悲生事，白发年来拟见攻。
和刘端礼
王庭圭（宋代）

槐花又是一番黄，天马飘飘不可缰。但得顷田耕负郭，肯将斗酒博西凉。
秋夜思
王谊（隋代）

北风凄凄寒雁飞，明月皎皎穿罗帷。
空闺思妇不能寐，起望明月临清池。
清池隐映高台侧，月明正照交河北。
锦帐连营梦不同，同心百结空相忆。
相忆相思春复秋，月明应在望乡楼。
妾心便是交河水，日夜随君向北流。
宣赐锦袍设上赠诸郡客
刘兼（唐代）

十月芙蓉花满枝，天庭驿骑赐寒衣。将同玉蝶侵肌冷，

也遣金寒遍体飞。夜卧始知多忝窃，昼行方觉转光辉。

深冬若得朝丹阙，太华峰前衣锦归。
钗头凤
蒋敦复（清代）

天涯远。芳草短。零星好梦闲庭院。春痕灭。春愁绝。

帘幕轻寒，落花如雪。怯。怯。怯。

香魂倦。风情乱。凤皇飞向钗头颤。春宵阔。春眠窄。

银烛将残，玉箫初咽。歇。歇。歇。
重登摄山寻练塘墓
清恒（清代）

江左诗僧有墓田，最高峰后许庄前。名称殁世知何用，祭到无入亦可怜。

六代云山遗旧迹，一生风月付寒泉。多情还是南徐客，岁岁春风泣杜鹃。
桔槔
韦骧（宋代）

露井无穷惠，机心在桔槔。浅深皆应取，俯仰不为劳。

固免羸瓶悔，全胜短绠操。如何翻鄙笑，抱瓮自孤高。
龙多山次冯使君韵
白丙（宋代）

阴阴云雾埋仙境，不放山峦容易开。
风伯前驱为除扫，分明认得使君来。
父老
王十朋（宋代）

父老自何处，同来送使君。手中一炉香，敬为使君焚。

使君无善政，父老何慇勤。同辞答使君，去秋稼如云。

淫雨害垂成，一年计徒勤。使君体上意，租苗放三分。

父子免流离，欢然事耕耘。年凶米不贵，夜静犬不闻。

颦眉答父老，正缘此纷纷。黄堂非坐处，归欤老桑枌。
和李文思早秋五首
邵雍（宋代）

日脚云微淡，林梢叶渐黄。
可堪须变色，彻了为侵霜。
酒到难成醉，风来易得凉。
老年何所欲，唯愿且平康。
赠临淮生六人赴京 其六 蒋礼
郑真（明代）

丰姿梧竹见清修，一卷周诗志欲酬。晓日当厨催鼎馔，夜蟾照席挂灯篝。

铸成铁砚频携手，会使朱衣独点头。上舍御前春释褐，家声好继𠙶亭侯。
和田伯清见寄
吴芾（宋代）

可叹人生有限身，终朝长是困嚣尘。
向来每愧为人役，今日方能保我真。
幸有一丘堪避俗，何妨百岁作閒人。
更烦妙句相褒借，顿觉柴门暖似春。
缘识 其二十六
赵炅（宋代）

具蹄凡夫，何行何著。静锁天台，高知嵩岳。拘束迷情，人天离乐。

圣境芝兰，名山采药。啖柏餐松，清神去浊。入口馨香，风和露嚼。

可以放旷，千年之鹤。审取来由，勿自系缚。洞有桃源，化成云阁。

上有凤皇，下水鱼跃。本从自然，岂用图度。
拟古五首 其二
方回（元代）

高台垂钓竿，不过一渔翁。三径连东篱，略与寒士同。

何独严与陶，百代流清风。文叔本侥倖，寄奴非英雄。

我评夷与齐，大胜营丘公。
邮亭
张继（唐代）

云淡山横日欲斜，邮亭下马对残花。

自从身逐征西府，每到开时不在家。
秋登巴陵望洞庭
李白（唐代）

清晨登巴陵，周览无不极。
明湖映天光，彻底见秋色。
秋色何苍映，际海俱澄鲜。
山青灭远树，水绿无寒烟。
来帆出江中，去鸟向日边。
风清长沙浦，山空云梦田。
瞻光惜颓发，阅水悲徂年。
北渚既荡漾，东流自潺湲。
郢人唱白雪，越女歌采莲。
听此更肠断，凭崖泪如泉。
鹭鸶
曹衍（宋代）

波澜静处立身孤，氄雪攒霜腹转虚。
尽日滩头延颈望，能销大海几多鱼。
赠竺度诗
杨苕华（魏晋）

大道自无穷，天地长且久。巨石故叵消，芥子亦难数。

人生一世故，飘若风过牖。荣华岂不茂，日夕就凋朽。

川上有馀吟，日斜思鼓缶。清音可娱耳，滋味可适口。

罗纨可饰躯，华冠可耀首。安事自剪削，耽空以害有。

不道妾区区，但令君恤后。
点视马驿因成两绝
张镃（宋代）

别驾今晨检驿亭，道迎羸卒破铜钲。
当年错做书窗梦，蔽日旌旗出塞兵。
茄藤社
宋永清（清代）

策马茄藤社，霜蹄破绿苔。亭亭横野树，漠漠拥沙堆。

蛮女骑牛去，番童逐鹿来。圣朝恩泽阔，墨齿不为灾。
木兰花慢 望郝奉使墓
王恽（元代）

洒西风老泪，又马上，望郎山。对红露秋香，芙蓉城阙，依旧雄藩。碧云故人何在，忆扶摇、九万看鹏搏。赋就凤凰楼晚，星沉鹦鹉洲寒。一丘宿草锁苍烟。零落复何言。似燕许才名，风云际会，自古天悭。皇皇使华南下，爱丹衷、拟缔两朝欢。恨煞奸回秋壑，月明愁满江干。
古词二首 其二
刘禹锡（唐代）

簿领乃俗士，清谈信古风。吾观苏令绰，朱墨一何工。
朝阳前对红蓼
张埴（宋代）

不更江上伴渔翁，独特移根一亩宫。
人见空空当北面，谁知节节受西风。
云衣不使通身绿，露惨能令满意红。
却笑曾看齐物论，夜来灯火事匆匆。
减字木兰花·凭谁妙笔
苏轼（宋代）

凭谁妙笔。横扫素缣三百尺。天下应无。此是钱塘湖上图。一般下绝。云淡天高秋夜月。费尽丹青。只这些儿画不成。
题望远楼
黄裳（宋代）

雕栏身有限，芳草意无穷。望尽天垂地，吟馀色入空。

锋铓千里岫，羽翼半天风。万象回头了，骈明亦梦中。
故相赠侍中广平公挽辞三首 其三
张方平（宋代）

谟明馀论在，记博近书传。得谢三司重，归休五福全。

国门回卤簿，嵩麓望松阡。天下中庸法，宁惟伯始贤。
久旱悯农因和停云 其三
李之世（明代）

眷彼良苗，悴不再荣。哀哀孑遗，嘿轸余情。祠川祷岳，岂惮宵征。

昊天不恤，不如靡生。
送津赴绍兴倅八首
吴芾（宋代）

人生万事不如归，只恐归来不及时。
汝若能为陶靖节，我身胜到凤凰池。
赠汪莘叔野
吕本中（宋代）

汪子宦不达，四海漫声名。有弟极磊落，气宇和而清。

三冬文史极，十年书剑成。出言见瑰颖，府库森五兵。

于身则已拙，泛如池中萍。轻肥置度外，辛苦抱遗经。

乃知佳子弟，必由贤父兄。念子初来时，我方疾病撄。

相从四寒暑，所历不可听。昏昏醉梦里，得君时一醒。

拥炉共残火，软语当杯铛。君亦不我厌，为我双眼青。

勿云躯干小，气吞横海鲸。悬榻念文举，开径忆渊明。

二子风流远，感君兄弟情。穷通有时节，此士尔勿轻。
爪茉莉　春晓
沈谦（清代）

彻夜踌躇，五更反睡了。疏帘外、乱花啼鸟。千回百转，烦絮得、梦颠魂倒。

醒来见、红日当楼，却与绛台争照。

惊啼谁唤，枕头边、几曾燥。还强起、玉屏斜靠。双鬟不解，说买花、最宜早。

岂知我，一向黛痕慵扫。劝梳洗，添懊恼。
隋柳
端淑卿（明代）

炀帝堤边柳，凋零几度秋。
蝉声悲故国，莺语怨荒丘。
行殿基何在，空江水自流。
行人休折尽，折尽更生愁。
采石矶
金綎（清代）

扬帆溯江涛，江阔沿叠嶂。诘屈百里间，一一奇鬼状。

篙师太卤莽，拨石轻奔放。峥嵘屡萦回，采石屹相向。

天风黤惨来，险绝不可仰。昔闻忠武王，挥戈实开创。

于此奋神威，力腾千仞上。真宰有驱除，中原气自壮。

至今三百年，谈者神犹旺。龙虎一失险，洪波空荡漾。

郁郁松柏枝，钟山日相望。
望月（一作张瑛诗）
刘云（唐代）

天汉凉秋夜，澄澄一镜明。山空猿屡啸，林静鹊频惊。
绝句三首
刘克庄（宋代）

愁肠一饮辄无算，病眼四时常有花。
旧日读书垂钓处，重寻如到别人家。
银灯映玉人 定情
丁澎（清代）

石叶眉峰澹锁。更新人、脸霞双朵。将近翻疑，欲前还怯，怜煞鬓娇钗亸。

对面情无奈。怪佯羞半晌，台身剔残银灺。忆得曾窥青琐。

或恐三生未果。梦里凭肩，几回生受，难道今宵真个。

试问伊知么。但低垂无语，泪绡红涴。
杂言同豆卢郎中郭南七里桥哀悼姚仓曹
刘商（唐代）

桥边足离别，终日为悲辛。登桥因叹逝，却羡别离人。

桥下东流水，芳树樱桃蕊。流水与潮回，花落明年开。

可怜三语掾，长作九泉灰。宿昔欢游在何处，

花前饮足求仙去。
贺郊祀
张孝祥（宋代）

汉统千龄接，虞衡七政齐。德馨天自飨，容祲古犹稽。

舆卫钩陈天，衣冠观阙西。雨先清道跸，寒避礼神圭。

方士朝仙仗，宫垣挟御堤。庙芝楹叠璧，帝乐字连奎。

虚次尤祗慄，怀亲极惨悽。珠旒依玉色，兰炬映璇题。

两相初扶翼，崇坛六降隮。高灵森欲堕，诸福应如携。

燎夜坛三烛，凌霜甲万犀。宗藩申宝酌，秘检护金泥。

奉引星辰烂，旋归锦绣迷。端门临五凤，步辇驻双霓。

日照云裳委，风含綵筤低。和声翔四表，嘉泽浸群黎。

盛事真寥廓，微生荷奖提。侍祠叨执爵，著籍缪通闺。

异宠何由报，孤忠誓不睽。裁诗独惭晚，犹得并凫鹥。
偈五首 其五
释法顺（宋代）

久病未尝推木枕，人来多是问如何。山僧据问随缘对，窗外黄鹂口更多。
依韵和双头芍药十六首 其八
陆佃（宋代）

尽日经营对广除，旁边奴婢亦诗书。俱飞蛱蝶浑相学，共戏鞦韆祇并居。

说著定应成脍炙，买栽真是置篦梳。更嫌病眼无凭据，细看元来玉不如。
西施舌
吕本中（宋代）

海上凡鱼不识名，百千生命一杯羹。无端更号西施舌，重与儿曹起妄情。
次韵徐仲元咏梅二首
王安石（宋代）

旧挽青条冉冉新，花迟亦度柳前春。
肌冰绰约如姑射，肤雪参前是太真。
摇落会应伤岁晚，攀翻剩欲寄情亲。
终无驿使传消息，寂寞知谁笑与颦。
齐头竹坞
翁延寿（明代）

叠干连云翠作堆，笼烟锁雾径三开。千竿矗立迎风舞，万叶萧疏引凤来。

六逸飞觞歌渭上，七贤流韵在淇隈。高姿劲节淩霄汉，应有龙孙出草莱。
赠施道州二首
刘克庄（宋代）

胡尘突过剑门关，西顾于今尚未宽。
早晚相如通僰道，苍皇子美问长安。
拮据自笑营巢拙，枘凿明知合辙难。
纵有望乡楼百尺，淡烟衰草莫凭栏。
次韵谢兄见寄
方岳（宋代）

寒入吟肩兀蹇鞍，灞桥风雪几跻攀。
诸贤有意起更化，老我无能悔出山。
谈到时文真破碎，情知吾道转间关。
武元衡事传闻否，倦翼孤飞正欲还。
滦京杂咏一百首 其二十四
杨允孚（元代）

李陵台畔野云低，月白风清狼夜啼。健卒五千归未得，至今芳草绿萋萋。
敕移橘栽
张彪（唐代）

南橘北为枳，古来岂虚言。徙植期不变，阴阳感君恩。

枝条皆宛然，本土封其根。及时望栽种，万里绕花园。

滋味岂圣心，实以忧黎元。暂劳致力重，永感贡献烦。

是嗟草木类，禀异于乾坤。愿为王母桃，千岁奉至尊。
送崔遏（易）
孟浩然（唐代）

片玉来夸楚，治中作主人。
江山增润色，词赋动阳春。
别馆当虚敞，离情任吐伸。
因声两京旧，谁念卧漳滨？
临汴亭送客还马上作
贺铸（宋代）

衮衮尘埃与愿违，可堪持酒送将归。
壮心已服驽骀老，羁思常先鸿雁飞。
十口无厌太仓粟，四邻分采故山薇。
何时偃卧柴桑里，自讼渊明昨日非。
次韵孔文仲推官见赠
苏轼（宋代）

我本麋鹿性，谅非伏辕姿。
君如汗血马，作驹已权奇。
齐驱大道中，并带銮镳驰。
闻声自决骤，那复受絷维。
谓君朝发燕，秣楚日未攲。
云何中道止，连蹇驴骡随。
金鞍冒翠锦，玉勒垂青丝。
旁观信美矣，自揣良厌之。
均为人所劳，何必陋盐辎。
君看立仗马，不敢鸣且窥。
调习困鞭箠，仅存骨与皮。
人生各有志，此论我久持。
他人闻定笑，聊与吾子期。
空斋卧积雨，病骨烦撑支。
秋草上垣墙，霜叶鸣阶墀。
门前自无客，敢作扬雄麾。
候吏报君来，弭节江之湄。
一对高人谈，稍忘俗吏卑。
今朝枉诗句，粲如凤来仪。
上山绝梯磴，堕海迷津涯。
怜我枯槁质，借润生华滋。
肯效世俗人，洗刮求瘢痍。
贤明日登用，清庙歌缉熙。
胡不学长卿，预作封禅词。
贫女吟四首 其三
文天祥（宋代）

西风两鬓松，凉意吹伶俜。百巧不救贫，误拜织女星。
过淮阴县题韩信庙，前用唐律，後用进退格
杨万里（宋代）

鸿沟秪道万夫雄，云梦何销武士功。
九死不分天下鼎，一生还负室前锺。
古来犬毙愁无盖，此後禽空悔作弓。
兵火荒余非旧庙，三间破屋两株松。
示儿二首
谢枋得（宋代）

千古兴亡我尽知，一家消息又何疑。
古来圣哲少才子，世乱英雄多义儿。
靖节少陵能自解，孔明王猛使人悲。
只虞错改金根字，焉用城南劝学诗。
为傅建康咏红笺诗
江洪（南北朝）

杂彩何足奇，惟红偏作可。灼烁类蕖开，轻明似霞破。

镂质卷芳类，裁花承百和。且传别离心，复是相思里。

不值情牵人，岂识风流座。
暮雨
丘葵（宋代）

几月环城万骑屯，一朝闻鞑便南奔。
龙枯未必还忧螘，牛瘠胡为莫偾豚。
典午既衰无管仲，吐蕃方炽有怀恩。
临风一掬英雄泪，散作弥天暮雨昏。
故人张达明徵饷舒朮
程俱（宋代）

忆官古龙舒，妙境开禹甸。漱流探九井，曳屐穷四面。

借居龙溪探，窗户列岩巘。客怀剧棼丝，撩乱不可剪。

时时出登临，款段胜屈产。如持古神搥，破此牢愁键。

地灵多草木，灌蔓森秀软。尝闻左宫仙，蕊笈发珍瑑。

摛辞叙山精，丰绮信无㥏。几寻青冥斸，时作芙蓉搴。

云琅未云剖，月醴忽以泫。回观豨苓辈，市积空𡾰嵼。

至今阿连功，焜耀华阳典。宁当柙而藏，正恐知者鲜。

岂同西一方，但取一笑莞。力驱三彭仇，况比黄金腆。

芳腴散灵柔，坐使百疴遣。故人山中来，雅素过何点。

应知藜苋腹，岂复禁茗碗。轻翔不可独，分送勤折简。

新诗出强韵，趣步不容挽。微吟复小啜，气味清而婉。

何须养生论，药石问中散。
昆山道中二首 其一
孙觌（宋代）

归鸟破烟没，飞泉隔陇分。松门挂疏雨，樵路蹋行云。

独往随漫兴，高谈遗世纷。悠然一杯酒，可以傲人群。
遣兴
陆游（宋代）

兔径游观足，蜗庐卧起宽。
垂名千古易，无愧寸心难。
灯火娱清夜，风霜变早寒。
一经家世事，吾兴未应阑。
题西隐
赵彦端（宋代）

西风数客一阑干，秋色翛然得细看。
潦水倍知寒事早，夕阳更觉晚山宽。
小留待月钟无遽，半醉题诗烛未残。
忆得向来幽独处，黄精未熟客衣单。
庚申闰月从师还自颍上对新月独酌十三首 其七
蔡松年（宋代）

灯花何太喜，似报天雨霁。客情念还家，如瞽不忘视。

到家问松菊，早作解官计。青镜发萧萧，及此霜雪未。
偈颂二十五首
释道璨（宋代）

诸人病是山僧病，山僧病是诸人病。
诸人痛处山僧能忍，山僧痛处诸人欲忍不能。
单方一服当下和平，不必松根采茯苓。
中秋虎丘对月
曹伟谟（清代）

虎丘今夜月，极目思悠哉。白露中宵降，清光万里开。

笙歌沈鼓角，镫火出楼台。少小经游地，曾陪杖履来。
慢仙
徐积（宋代）

急仙烧炼日盈罐，慢仙十日未能半。一人卖药走不停，一人得金不肯换。
寄八十僧宝月溪
顾逢（宋代）

同庚同志又同师，湖海无人是旧知。
百念俱灰惟一癖，死为鬼后亦吟诗。
菩萨蛮（同饮晁伯如家，席上和韩无咎韵）
赵彦端（宋代）

雪中梅艳风前竹。诗缘渐与情缘熟。醉眼眩成花。恼人生脸霞。

巫云将楚雨。只恐翩然去。我有合欢杯。为君聊挽回。
大观三年释奠六首 其五 配位酌献用《成安》。
郊庙朝会歌辞（宋代）

俨然冠缨，崇然庙庭。百王承祀，涓辰惟丁。于牲于醑，其从予享。

与圣为徒，其德不爽。
宿江上
王镃（宋代）

茫茫海树远生烟，推过篷窗对月眠。
半夜橹声摇梦醒，趁潮多有渡江船。
山中 其三
方岳（宋代）

已付身心毕竟空，念头了不到穷通。既愚宁免日三省，是圣未妨时一中。

物外禽鱼相尔汝，生前乌兔几西东。谁云双手都无用，自种山田岁便丰。
新乐府 西凉伎 刺封疆之臣也
白居易（唐代）

西凉伎，假面胡人假狮子。刻木为头丝作尾，金镀眼睛银帖齿。

奋迅毛衣摆双耳，如从流沙来万里。紫髯深目两胡儿，鼓舞跳梁前致辞。

应似凉州未陷日，安西都护进来时。须臾云得新消息，安西路绝归不得。

泣向狮子涕双垂，凉州陷没知不知。狮子回头向西望，哀吼一声观者悲。

贞元边将爱此曲，醉坐笑看看不足。娱宾犒士宴监军，狮子胡儿长在目。

有一征夫年七十，见弄凉州低面泣。泣罢敛手白将军，主忧臣辱昔所闻。

自从天宝兵戈起，犬戎日夜吞西鄙。凉州陷来四十年，河陇侵将七千里。

平时安西万里疆，今日边防在凤翔。缘边空屯十万卒，饱食温衣闲过日。

遗民肠断在凉州，将卒相看无意收。天子每思长痛惜，将军欲说合惭羞。

奈何仍看西凉伎，取笑资欢无所愧。纵无智力未能收，忍取西凉弄为戏。
竹枝 其一 孙光宪、皇甫松俱有此体
俞彦（明代）

巴江迎神打鼓鼙。山花红映女巫衣。
闲居冬末寄友人
朱庆馀（唐代）

短亭分袂后，倚槛思偏孤。雨雪落残腊，轮蹄在远涂。

人情难故旧，草色易凋枯。共有男儿事，何年入帝都。
题东楼前李使君所种樱桃花
白居易（唐代）

身入青云无见日，手栽红树又逢春。

唯留花向楼前著，故故抛愁与后人。
雪中梅
于石（宋代）

蕊珠宫阙傍冰壶，森列群仙下藐姑。玉骨轻匀铅粉面，霜纨薄衬素罗襦。

两般谁识花开谢，一色中分香有无。底事阳春藏不得，凝阴消尽转清癯。
题汴邸
丁氏（宋代）

西岭雌雄鸟，双双览德辉。
阳台迟雨散，沧海会尘飞。
夜月参差玉，春云窈窕衣。
君王宴阿母，却寄碧桃归。
无倪居士
释普度（宋代）

一切尘中坚密身，尘尘顿现本来人。
了知此外更无佛，野鸟山花别是春。
荅张五弟
王维（唐代）

终南有茅屋，前对终南山。终年无客常闭关，终日无心长自闲。

不妨饮酒复垂钓，君但能来相往还。
题春满桃蹊册为李父母赋
邓云霄（明代）

寻源到处是通津，风静桃蹊不起尘。芳树亦知瞻舜日，深山宁有避秦人。

红霞点缀园林艳，绿野涵濡雨露均。百里花茵连锦障，遥传仙令欲行春。
戏题宏仲饮亭酒肆
陈藻（宋代）

老去虽贫有酒垆，秫田自种暂时沽。
闺中不解为悭妇，犹问刘郎燕客无。
次韵安喜刘簿上梁才甫瑞莲嘉禾一首
王安中（宋代）

早日商霖浃四寰，两年春令塞垣班。秋清莲萼骈幽沼，岁稔禾头合旧山。

事付史官应制可，曲翻相府看公还。王褒要是邦民耳，请颂中和敢自闲。
情诗
薛始亨（明代）

南方有佳人，亭亭如玉树。青阳临绮窗，鸣梭自织素。

终朝不成匹，愁叹泪如雨。君子远行役，杨柳三垂圃。

佳期旷未还，帷空夜多寤。燕雀群飞翔，啾啾鸣日暮。

嗟彼青云心，独无俦侣慕。何因奉清仪，原托淩风羽。
春日
晁公武（宋代）

蜗牛庐畔舫斋前，春晚风光绝可怜。
云补断山尤秀拔，竹藏残蕊尚婵娟。
枕上闻梵声
姚燮（清代）

天半八琅璈，琼烟戛荔袍。风轮青凤迅，花漏碧城高。

别界能遗世，悬心已定劳。传闻西母降，明夜此颁桃。
韩耕道交八绝句韵见寄因和答之
曹彦约（宋代）

羽檄交驰骇电奔，诏书频下想天恩。
旧时懒惰如魔去，祗有书生习尚存。
和东坡惠州梅花三叠 其三
方一夔（宋代）

白鹤峰头荔子村，谁唤东坡半死魂。作诗恼花太愁绝，云月黯黯天昏昏。

欲教绮语洗蛮瘴，不使冠服栖丘园。海山淮水隔万里，十年契阔陈寒温。

老仙不食烟火味，晓随鸦餐旸谷暾。此花亦解慰流落，如在玉堂西掖门。

自从三叠振绝响，澹然相对俱忘言。我来戏谱不调曲，时有问字争芳樽。
舟中咏落景余清晖轻桡弄溪渚之句盖孟浩然耶
陆游（宋代）

沿溪得茅店，酒旗出柴荆。
杖头钱已空，一醉何由成？主人语郑重，手把瓮面清，劝我姑小留，溪鱼亦可烹。
闻杜鹃
赵时韶（宋代）

雨过山山翠欲流，杜鹃要好莫啼休。
锦城宫殿多烟草，枉与春风作对头。
剡溪行却寄新别者
朱放（唐代）

潺湲寒溪上，自此成离别。回首望归人，移舟逢暮雪。

频行识草树，渐老伤年发。唯有白云心，为向东山月。
偈颂一百六十首
释宗杲（宋代）

超然居士设粥，供养一堂龙象。
吃了挂起钵盂，好个西来榜样。
送鲁玉太博挽词三首
梅尧臣（宋代）

自昔称王谢，於今亦盛门。
尚看珠树秀，应见玉麟存。
书史辛勤学，文章苦死论。
都然莫施设，恨尚九原吞。
由大林寺寻讲经台，循香炉峰侧下山
王慎中（明代）

千尺飞萝手自援，鸣泉处处弄潺。
半峰栖雾逢僧湿，绝径穿云潺虎闲。
岸帻正宜岩石上，褰衣时傍竹林间。
夕阳翠看尤好，去路心知是下山。
纪西夏事
范雍（宋代）

剧贼称中塞，驱驰甲铠精。
昔惟矜突骑，今亦教攻城。
伏险多邀击，驱羸每玩兵。
拘俘询虏事，肉尽一无声。
偈颂八十五首
释妙伦（宋代）

紫箫声断月初斜，笑指蓬瀛是故家。
十二玉楼寻不见，手攀仙鹤步烟霞。
丁香结
杨泽民（宋代）

梅雨犹清，冷风乘急，遥送万丝斜陨。听水翻雷迅。冒雾湿，但觉衣裘皆润。乱山烟嶂外，轻寒透、未免强忍。崎岖危石，耸峭峻岭，都齐行尽。指引。看负弩旌旗，谩卷空、排素阵。向晚收云，黎明见日，渐生红晕。堪欢萍泛浪迹，□事无长寸。但新来纤瘦，谁信非因病损。
题贵溪程原宗人濯缨亭
程敏政（明代）

洗耳常思古逸民，小亭閒傍绿杨津。能收楚泽歌中趣，不惹长安陌上尘。

触目鸢鱼千古在，忘机鸥鹭一时驯。何年解绶遥相访，同试渊明漉酒巾。
丑奴儿（次韵何文成灯下镜中桃花）
石孝友（宋代）

菱花镜里桃花笑，清影团团。月淡风寒。深夜移灯许细观。

武陵溪上当时事，何处飞鸾。泪纸惊澜。飘尽红英不忍看。
饮彻
白玉蟾（宋代）

美事般般四，良辰盏盏双。
霜风冰砚水，山月影轩窗。
题李白祠
刘攽（宋代）

旧闻谪仙人，多以我为似。三生去来今，惟独变名字。

泊舟姑熟溪，风月不如意。举头望青山，酌酒聊一醉。

汉宫三十六，当时各自贵。昭阳与华清，究竟谁为愧。

奴辈不自省，脱靴更谁避。而令弃贤材，孤负青云器。
新秋送卢判官
皎然（唐代）

故人念宿昔，欲别增远情。入座炎气屏，为君秋景清。

由来空山客，不怨离弦声。唯有暮蝉起，相思碧云生。
寄天香庵恬上人
白珽（元代）

门掩天香竹树丛，了无尘翳此心同。
东林社散图空在，南国山多梦不通。
白草秋閒支遁马，黄沙春断子卿鸿。
思君记得逢君处，一片归云海树空。
不语僧
许棐（宋代）

默坐蒲龛若塑成，客来惟听小钟鸣。却嫌庭树无禅力，时有风枝雨叶声。
发介休县过义棠宿灵石途中即事 其三
张仁黼（清代）

冠爵通津古，谷寒雀鼠空。前山绝顶处，危塔矗云中。
迂泉八月十八日举碧山社会和华补庵韵
秦瀚（明代）

碧山稀社会，久矣得时清。何意干戈后，未闻歌吹声。

亭台喜如故，草树幸重生。物理无庸问，应怜丘壑情。
嘲蝶
释文珦（宋代）

耳声眼色总非真，物我同为一窖尘。
蝴蝶不知身是梦，花间栩栩过青春。
愁坐忽思南郑小益之间
陆游（宋代）

当年蜀道秦关，万里飘然往还。
酒病曾留西县，眼明初见南山。
初欲维舟岳阳楼下适风作遂泊南津
王十朋（宋代）

岳阳楼下风波恶，过客舟行不容泊。遥从湖口入南津，看尽湖山与城郭。

楼阁峥嵘照眼明，君山当面如蓬瀛。雄文谁继范文正，妙曲亦无滕子京。
杭山
章鉴（宋代）

买得渔矶系钓船，鱼龙吹浪骇鸥眠。
从来白石清泉地，胜似青山小洞天。
浪对客吟思却虏，偶观人弈悟筹边。
夜来风雨秋声早，一段新愁雪满颠。
阻风游铜陵护法寺
郑獬（宋代）

白浪浮江打白沙，江头绿竹对僧家。
春风也似玉京好，一树残红山杏花。
寄赠华阳洞隐者
薛玄曦（元代）

归去华阳古洞天，高情萧爽绝凡缘。牵萝石壁书红叶，散发云林卧紫烟。

长史玉经何日降，隐居真诀至今传。江东却拟寻君去，合景回风问上玄。
明日又来天微阴再赋二首 其一
陆游（宋代）

乌臼赤于枫，园林九月中。天寒山惨淡，云薄日曈昽。

旋摘分猿果，宽编养鹤笼。身闲足幽事，归卧莫匆匆。
寄苏颂兄弟
刘敞（宋代）

秋风生眼前，客子思悠然。羁旅独无友，别离私自怜。

赋甘伧父诮，诗许俗人传。他日梁王客，偏怀太子贤。
凤凰台上忆吹箫
沈善宝（清代）

流水行藏，浮云踪迹，茫茫碧海青天。叹光阴易逝，岁月难延。

底事离愁别绪，抛不去、心上眉边。愁都艳，芙蓉秋雨，芍药春烟。

堪怜。彩毫挥脱，徒萦得蚕丝，万缕缠绵。纵诗成白雪，舌长青练。

究与生平何补，诚不若、桃李无言。空惆怅，瑶台十二，弱水三千。
喜迁莺·暮春清昼
耿时举（唐代）

暮春清昼。政莺啭夏林，棠阴初秀。鼓角欢雄，旌旗明灭，宝马又秀西骤。山水六朝堪画，宫阙千门如绣。印悬斗。盛元戎小队，花间迎候。芳酎。为公寿。带雨梨花，未用啼红袖。玉帐风前，胡床月下，谈笑要清群丑。桃叶渡船应在，太白酒楼依旧。暂回首。看槐班爰立，沙堤成就。
题朱元晖所藏赵魏公衮尘马图
谢肃（明代）

吴兴戏墨先工马，卷轴风沙满天下。老壮骏羸皆入神，况乃长年病肥者。

窄衣尖帽唐奚官，掌来铁牡从天闲。纵缰衮尘沙外阔，落花青草随身翻。

既未得成战功，又不令充立仗。雄姿猛气空逸群，饱食带羁自多病。

呜呼，此马多病尚可医，此马长命谁得知。
邻儿半夜哭
龚自珍（清代）

邻儿半夜哭，或言忆前生。前生何所忆，或者变文名。

我有一箧书，属草殊未成。涂乙迨一纪，甘苦万千并。

百忧消中夜，何如坐经营。剪烛蹶然起，婢笑妻复嗔。

万一明朝死，堕地泪纵横。
和隐老见怀二首
吴芾（宋代）

独立溪头怅望时，高人遗我送春诗。
不知春色归何处，月落空庭费梦思。
子楚小甑中实以物饷予{稻禾换口}之如芋而味
王洋（宋代）

君不见野人谋食搜山谷，不似输钱买金粟。
醾薇细琐俱见情，岂有灵根不收录。
少陵饥走偏九州，命寄长镵生事足。
早知雪盛又无苗，拟欲诛求已皲瘃。
先生蔬食亦易饥，意感邻夫荷斤斸。
仅同冠芋又隐藏，远胜凫茈适疏缛。
痴儿且食惊未见，便欲负锄自捃挶。
人生留滞诚可怜，坐使百忧宽湿束。
烦君转寄与仇勤，晚食何时饱颜蠋。
清景堂
文同（宋代）

公外捐尘虑，闲中见物情。
蕉花红炬密，竹节粉环轻。
燕泊帘钩语，蜂寻笔架鸣。
静能知此趣，吃吃笑劳生。
题建安曹兄深居小稿 其一
林希逸（宋代）

得君诗一卷，自命曰深居。苦爱惊人句，多惭寄我书。

绝知吟可老，更问法何如。叟已忘言久，离钩正待鱼。
庾台
洪良品（清代）

昔书《枯树赋》，如见庾兰成。故宅空文藻，荒洲绕县城。

远烟三澨晚，残雪五溪明。萧瑟登台意，悲风日暮生。
江南曲 其三
田锡（宋代）

金陵王气消，六朝隳霸业。白云千古恨，空江照楼堞。

虎丘罗蔓草，姑苏委枫叶。怀贤思伍员，灵涛浩难涉。
韩信
王安石（宋代）

贫贱侵凌富贵骄，功名无复在刍荛。
将军北面师降虏，此事人间久寂寥。
送人游雍京
齐己（唐代）

君来乞诗别，聊与怆前程。九野未无事，少年何远行。

商云盘翠险，秦甸下烟平。应见周南化，如今在雍京。
绮罗香 雪意，和钱塘吴诵芬
唐蕴贞（清代）

雾影低迷，烟痕作态，为酿一天寒艳。清冷如斯，谁把玉奴频唤。

看樽前、起舞因风，渐帘外、飞花成片。甚闲情、整日恹恹，望云不远望人远。

是谁高卧偃，不觉光阴暗度，梅花开遍。做不成春，偏向春来消散。

问灞桥、诗思谁传，算只有、幽人缱绻。更那堪、白发萧萧，望青山不见。
玉山佳处赋得山中好长日
陆仁（元代）

山中好长日，流景丽蓬瀛。池台带兰薄，水色上帘旌。

兴言春再交，嘉鸟相和鸣。木桃源上芳，洵美粲条英。

延念顾长康，散息志虑清。岂不怀爵服，驰逐正营营。

驰逐非所慕，高情谅难并。
梵天寺见僧守诠小诗清婉可爱次韵
苏轼（宋代）

但闻烟外钟，不见烟中寺。
幽人行未已，草露湿芒屦。
惟应山头月，夜夜照来去。
杨花二首 其一
陈渊（宋代）

出处陶潜宅，兴亡炀帝堤。窗扉容点缀，原野自高低。

地迥栖难稳，风高去易迷。颠忙能几日，萍满水东西。
闻邻舍唱凉州有所思
欧阳詹（唐代）

有善伊凉曲，离别在天涯。虚堂正相思，所妙发邻家。

声音虽类闻，形影终以遐。因之增远怀，惆怅菖蒲花。
春词五首 其一
释德洪（宋代）

映门杨柳未全遮，才有柔条自在斜。不信春寒犹有雪，误惊飘舞作飞花。
解监宅看海棠
区大相（明代）

解家海棠帝苑边，开时车马日喧阗。游人不为金貂贵，近侍能留锦绣筵。
入塞
王安石（宋代）

荒云凉雨水悠悠，
鞍马东西鼓次休。
尚有燕人数行泪，
回身却望塞南流！
次韵陈中玉大卿见赠 其一
李纲（宋代）

奔走连年厌庾尘，每观前史愧良臣。退藏愿学灵龟蛰，进取宁希尺蠖伸。

黄帽青鞋从素志，苍颜华发愧陈人。功名老去浑无味，曲蘖愁来觉有神。

且把江山聊寓目，须将梦幻与观身。羲书得象谁知者，更抱遗经究获麟。
留别何佐卿
杨维屏（清代）

故人酒后为长叹，自致青云尔许难。身似嵇康偏作吏，家非卜许亦输官。

局输残劫知空覆，调急幺弦敢辍弹。十载我蔼郎知米贵，看君犹未厌长安。
梅花自秦汉而下无一语焉至宋鲍参军照始赏其
刘学箕（宋代）

色异政自贵，香清未堪嗟。
灵蜂擅造化，幻作姚家花。
丰姿轻明体充实，染透蔷薇毓晴日。
从称紫晕黄檀心，桃李依然是凡质。